Beijingul a anunțat că face exerciții de „pedepsire”, care vin ca răspuns la „acte separatiste” din Taiwan. Manevrele militare au loc la trei zile după instalarea noului președinte al Taiwanului, Lai Ching-te, despre care China consideră că est un „separatist”.
„Aceasta este, de asemenea, o pedeapsă puternică pentru actele separatiste ale forţelor de independenţă din Taiwan şi un avertisment sever împotriva interferenţelor şi provocărilor din partea forţelor externe”, a precizat Comandamentul Teatrului de Est al Armatei Populare de Eliberare a Chinei.
Potrivit armatei chineze, exerciţiile presupun organizarea de patrule comune de pregătire de luptă maritimă şi aeriană, lovituri de precizie asupra unor ţinte-cheie şi operaţiuni integrate în interiorul şi în afara insulelor.
„Lansarea de exerciţii militare cu această ocazie nu numai că nu contribuie la pacea şi stabilitatea Strâmtorii Taiwan, dar evidenţiază totodată mentalitatea militaristă (a Chinei)”, a transmis Ministerul Apărării din Taiwan, anunțând că a trimis forţe în jurul insulei și că își poate apăra teritoriul.
Exerciţiile sunt programate să dureze două zile, dar domeniul de aplicare este mare față de manevrele militare anterioare, pentru că acum sunt incluse și insulele periferice ale Taiwanului, a precizat Su Tzu-yun, cercetător Institutul pentru Cercetare în domeniul Apărării şi Securităţii Naţionale, cel mai important grup de reflecţie militară din Taiwan.
„Semnalele politice aici sunt mai mari decât cele militare”, a mai spus specialistul, explicând că aceste exerciții sunt menite să arate capacitatea Chinei de a controla spaţiul maritim şi de a preveni implicarea forţelor străine.
China consideră Taiwanul ca fiind parte din teritoriul său. Noul președinte al Taiwanului respinge pretențiile de suveranitate ale Chinei și spune că poporul său își poate decide singur viitorul. Oficialul a afirmat de mai multe ori că este deschis să discute cu Beijingul, care a respins însă aceste încercări.
În vara anului 2022, China a făcut exerciții cu tiruri reale în apropierea Taiwanului, în contextul unei vizite din insulă a președintei de atunci a Camerei Reprezentanților din SUA, Nancy Pelosi.
Foto: Profimedia